Apple lukker for køb og leje af film hos Google

Hidtil har det været muligt at leje sine film hos Apple, via Apples TV app til Android TV og Google TV. Men den funktion er nu i stilhed fjernet i forbindelse med en opdatering. Det kan macrumors.com fortælle.

Apple TV app blev lanceret i 2021 og gjorde det muligt for Android TV-brugere at tilgå Apple TV+ streamingtjenesten og kanaler – samt mulighed for leje og køb af film.

Nu er muligheden så væk på Android TV og Google TV. I stedet findes nu en “Sådan ser du”-knap, som blot henviser til brug af andre enheder. “Du kan købe, leje eller abonnere i Apple TV-appen på iPhone, iPad og andre streamingenheder.”, lyder det.

Apples iTunes-bibliotek har ellers været eftertragtet af mange filmelskere, grundet det store udvalg af film i de nye formater såsom Dolby Atmos og Dolby Vision. Brugere af Android TV og Google TV må altså nu foretage deres køb og leje af film på andre Apple-enheder. Eller via Googles eget Play-univers eller fx Blockbuster, som endnu tilbyder denne service.

Apples streamingtjeneste Apple TV+ er stadig tilgængeligt ligesom det også er muligt at tilgå sine tidligere køb. Årsagen til ændringen er der, ikke overraskende, ikke meldt noget ud omkring. Men mon ikke det relaterer sig til at de to amerikanske giganter, ikke just gør livet let for hinanden?

Apple lukker for køb og leje af film hos Google